Giovanni Battista Cairati

Giovanni Battista Cairati (portugalipäraselt João Baptista Cairato; 16. sajandi esimene pool Cairate – 1596 Goa, Portugali India) oli Itaalia aladelt (tänapäeval Varese provints, Lombardia) pärit arhitekt ja sõjaväeinsener, kelle tuntumad tööd sündisid Portugali koloniaalimpeeriumi teenistuses olles. 

Elukäik
Ta asus umbes 1560. aastal Malta Ordu teenistusesse ning ehitas kindlustisi Maltale ja Sardiiniasse. Olles Milanos tagasi, juhtis ta 1570. aastatel linna kindlustustöid.

Aastal 1577 astus ta Hispaania kuningas Felipe II (alates 1580. aastast ka Portugali kuningas Filipe I) teenistusse. Ta 1583 määrati Portugali India sõjaväehitiste ülemaks, kes pidi  kiireloomuliselt mõõdistama ja rekonstrueerima Portugali strateegiliselt kõige olulisemaid kindlusi India ookeani rannikul. Cairati veetis kümme aastat (1585–1595) nende kindlustistega, võttes kasutusele bastionaalsüsteemi (prantsuse keeles trace italienne'i, mis tähendab 'itaalia maneeri').

Tema kavandatud ja rekonstrueeritud on: Bassein (tänapäeval Vasai Maharashtra osariigis Indias), Melaka, Mannar (tänapäeval Sri Lankal), Hormuz (tänapäeval Iraanis), Masqaţ, Damão (tänapäeval Daman Indias) ja Mombasa kindlustised.Geoffrey Parker. "The Military Revolution. Military Innovation and the Rise of the West, 1500-1800". 2. täiendatud trükk. Cambridge University Press. Cambridge 1996. ISBN 9780521479585. Lk 13

Jeesuse fort
pisi|300x300px| Vaade Jeesuse fordile Mombasas
1593. aastaks kavandas ta Ida-Aafrika rannikul oleva Mombasa sadama (nüüd Keenia) kaitseks Jeesuse fordi. See fort oli tema üks viimaseid teadaolevaid töid. Cairati valis välja koha ja koostas fordi plaani, kuid tõenäoliselt ei näinud ta kunagi valminud ehitist. Ta suri Goas 1596. aastal, tema järglaseks sai Julio Simão, kes ka lõpetas Jeesuse fordi ehitamise.

Viited

Kirjandus
James S. Kirkman. "Fort Jesus. A Portuguese Fortress on the East African Coast". Clarendon Press. Oxford 1974. 327 lk. ISBN 9780199200351

Kategooria:Itaalia arhitektid
Kategooria:Malta ordu
Kategooria:Arhitektid
Kategooria:Portugali sõjaväelased
Kategooria:Sõjaväeinsenerid
Kategooria:Surnud 1596
Kategooria:Portugali inimesed